钦定古今图书集成/历象汇编/庶征典/第176卷 > 《管窥辑要》 > 周
## 钦定古今图书集成/历象汇编/庶征典/第176卷 > 《管窥辑要》 > 周

### 厉王三十七年龙漦化为元鼋

按《史记周本纪》：“昔夏后氏之衰也，有二神龙止于夏
帝庭。夏帝卜请其漦而藏之。夏亡，传此器殷。殷亡，又
传此器。周至厉王之末。”〈虞翻曰末年王流彘之岁〉发而观之，漦流
于庭，不可除。厉王使妇人裸而噪之，漦化为元鼋，以
入王后宫。〈按龙漦化鼋事史记但言厉王之末虞翻以为流彘之岁按通鉴前编三十七年王

“出居彘” ，故编次于此。

按《汉书五行志》《史记》，“夏后氏之衰，有二龙止于夏廷，
而言余褒之二君也。夏帝卜杀之去之，止之，莫吉。卜
请其漦而藏之，乃吉。于是布币策告之，龙亡而漦在，
乃匵去之。其后夏亡，传匵于殷周，三代莫发，至厉王
末，发而观之，漦流于廷，不可除也。厉王使妇人裸而
噪之，漦化为元鼋，入后宫，处妾遇之而孕，生子，惧而”
弃之。宣王立女童䚻曰：“檿弧萁服，实亡周国。”后有夫
妇鬻是器者，宣王使执而僇之。既去，见处妾所弃妖
子，闻其夜号，哀而收之，遂亡奔褒。褒人有罪，入妖子
以赎，是为褒姒。幽王见而爱之，生子伯服。王废申后
及太子宜咎而立褒姒，伯服代之。废后之父申侯与
缯西、畎戎共攻杀幽王。《诗》曰：“赫赫宗周，褒姒灭之。”刘
向以为，夏后季世，周之幽、厉，皆悖乱逆天，故有龙鼋
之怪，近龙蛇孽也。漦，血也。一曰沫也。檿弧，桑弓也。萁
服，盖以萁草为箭服。近射妖也。“女童䚻”者，祸将生于
女，国以兵寇亡也。

### 景王二十二年龙𩰚于郑按春秋不书 按左传昭公十九年郑大水龙𩰚于时门之外洧渊国人请为禜焉子产弗许曰我𩰚龙

“不我觌也，龙𩰚，我独何觌焉？禳之，则彼其室也，吾无
求于龙，龙亦无求于我”，乃止也。

按《汉书·五行志》《左氏传》昭公十九年，“龙𩰚于郑时门
之外洧渊。”刘向以为近龙孽也。郑以小国摄乎晋楚
之间，重以强吴，郑当其冲，不能修德，将𩰚三国，以自
危亡。是时子产任政，内惠于民，外善辞令，以交三国，
郑卒亡患，能以德消变之效也。京房《易传》曰：“众心不
安，厥妖龙𩰚。”